text: Cykelryttere triller uden om Sønderjylland næste år
  31 juli 2016 kl. 06.18
  Cykelløbet Danmark Rundt giver næste år Sønderjylland baghjul og vil foregå i andre landsdele, mens Vejle og stigningen på Kiddesvej fortsat indgår i løbets rute.
  I tre dage havde 2016-udgaven af Postnord Danmark Rundt lagt ruten gennem store dele af TV SYDs område - men næste år er Sønderjylland ikke en del af ruten.
  Selv om løbsdirektør Jesper Worre endnu ikke er klar til at afsløre næste års rute, løfter han alligevel lidt af sløret for, hvordan løbet kommer til at se ud i 2017. Og nu skal andre landsdele have glæde af løbet.
  - Vi kører ikke i Sønderjylland næste år, det kan jeg godt love. Det bliver noget helt andet. Det eneste, der ligger fast, er Vejle. Der har vi en fast aftale med Vejle Kommune, som varer nogle år endnu, siger løbsdirektør Jesper Worre til Ritzau.
  Etapen til Vejle er blevet en tradition i løbet og udgør med den ekstremt stejle stigning på Kiddesvej løbets kongeetape, hvor meget i det endelige klassement bliver afgjort.
  Aftalerne med mål- og startbyer til næste års løb er ikke endeligt på plads, men planlægningen er godt i gang.
  